A BIZOTTSÁG 185/2007/EK RENDELETE
(2007. február 20.)
a 809/2003/EK és a 810/2003/EK rendeletnek az 1774/2002/EK európai parlamenti és tanácsi rendelet szerinti, komposztáló és biogázüzemekre vonatkozó átmeneti intézkedések érvényességének meghosszabbítása tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 32. cikke (1) bekezdésére,
mivel:
(1)
Az 1774/2002/EK rendelet a nem emberi fogyasztásra szánt állati melléktermékekre vonatkozóan egészségügyi előírásokat állapít meg. Ezen előírások szigorúságára tekintettel átmeneti intézkedések engedélyezésére került sor.
(2)
A komposztáló üzemekben felhasznált, 3. kategóriába tartozó anyagok és trágya feldolgozási előírásai tekintetében az 1774/2002/EK európai parlamenti és tanácsi rendelet szerinti átmeneti intézkedésekről szóló, 2003. május 12-i 809/2003/EK bizottsági rendelet (2) átmeneti intézkedéseket ír elő annak érdekében, hogy 2006. december 31-ig haladékot biztosítson az iparág számára a komposztáló üzemekben felhasznált, 3. kategóriába tartozó anyagok és trágya feldolgozási előírásainak kiigazítására és alternatív feldolgozási előírások kidolgozására.
(3)
A biogázüzemekben felhasznált, 3. kategóriába tartozó anyagok és trágya feldolgozási előírásai tekintetében az 1774/2002/EK európai parlamenti és tanácsi rendelet szerinti átmeneti intézkedésekről szóló, 2003. május 12-i 810/2003/EK bizottsági rendelet (3) átmeneti intézkedéseket ír elő annak érdekében, hogy 2006. december 31-ig haladékot biztosítson az iparág számára a biogázüzemekben felhasznált, 3. kategóriába tartozó anyagok és trágya feldolgozási előírásainak kiigazítására és alternatív feldolgozási előírások kidolgozására.
(4)
2005. szeptember 7-én az Európai Élelmiszer-biztonsági Hatóság (EFSA) véleményt bocsátott ki az állati melléktermékeknek a biogázzal és a komposztálással összefüggő kezelési előírásaihoz kapcsolódó biológiai kockázatokkal szembeni biztonságáról.
(5)
A fent említett EFSA-vélemény alapján az 1774/2002/EK európai parlamenti és tanácsi rendelet VI. és VIII. mellékletének a biogáz- és komposztálóüzemekre vonatkozó feldolgozási előírások és a trágyára vonatkozó követelmények tekintetében történő módosításáról szóló 208/2006/EK bizottsági rendeletet (4)2006. február 7-én fogadták el, mely az alternatív feldolgozási előírásokra validálási követelményeket állapít meg.
(6)
A 809/2003/EK és a 810/2003/EK rendeletben meghatározott átmeneti intézkedések nem korlátozzák az érintett üzemeltetőket a 208/2006/EK rendelet által bevezetett validálási eljárás alkalmazásában.
(7)
A tagállamok illetékes hatósága alternatív feldolgozási előírásokat fogadhat el, amennyiben a validálás sikeresen lezárult. A tagállamoknak azonban több időre van szükségük a validálási eljárás elvégzéséhez.
(8)
Ezenfelül a mezophil fermentációs folyamatok igen elterjedtek az EU egyes régióiban. Ezekkel az eljárásokkal külön nem foglalkoztak a fent említett EFSA-véleményben, ugyanakkor előfordulhat, hogy azok nem felelnek meg az alternatív feldolgozási előírások jóváhagyásához meghatározott valamennyi követelménynek. A Bizottság ezért kikérte az EFSA véleményét a mezophil fermentációs folyamatok biztonságára vonatkozóan. Az EFSA jelenleg értékeli ezen eljárás lehetséges kockázatait.
(9)
Az EFSA véleményére várva és annak érdekében, hogy a tagállamok számára több időt biztosítsanak az alternatív eljárások jóváhagyásához, a 809/2003/EK és a 810/2003/EK rendeletben előírt átmeneti intézkedéseket meg kell hosszabbítani, hogy lehetővé tegyék a tagállamok számára, hogy engedélyezzék az üzemeltetőknek a nemzeti szabályozások alkalmazásának folytatását a komposztáló és biogázüzemekben felhasznált 3. kategóriájú anyagok és trágya feldolgozási előírásainak területén.
(10)
A 809/2003/EK és a 810/2003/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 809/2003/EK rendelet 1. cikkének (1) bekezdésében, 3. cikkének (2) bekezdésében és 4. cikkében a „2006. december 31” időpont helyébe a „2008. június 30.” időpont lép.
2. cikk
A 810/2003/EK rendelet 1. cikkének (1) bekezdésében, 3. cikkének (2) bekezdésében és 4. cikkében a „2006. december 31” időpont helyébe a „2008. június 30.” időpont lép.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 20-án.